MUNICIPIUL BUCUREŞTI





CONSILIUL LOCAL AL SECTORULUI 1

HOTĂRÂRE

constatarea şi sancţionarea unor fapte contravenţionale  săvârşite de către
 persoanele fizice şi juridice la regimul protecţiei animalelor şi păsărilor


Având în vedere Expunerea de motive a Primarului Sectorului 1, precum şi Raportul de specialitate întocmit de Direcţia Poliţie Comunitară Sector 1 – Serviciul Poliţia Animalelor;

Având în vedere Raportul Comisiei de studii, prognoze economico-sociale, buget, impozite şi taxe locale şi al Comisiei pentru administraţie publică locală, juridică, apărarea ordinii publice, respectarea drepturilor şi libertăţilor cetăţenilor  şi patrimoniu  ale Consiliului Local al Sectorului 1;


Ţinând cont de prevederile Ordonanţei Guvernului României nr.2/2001 privind regimul juridic al contravenţiilor, cu modificările şi completările ulterioare;

În conformitate cu prevederile Legii nr.205/2004 privind protecţia animalelor;
În temeiul art.45, alin.(1) şi art.115, alin.(1), lit.,,b’’ din Legea nr. 215/2001 a administraţiei publice locale, republicată,

CONSILIUL LOCAL AL SECTORULUI 1

HOTĂRĂŞTE:

Art.1. Constituie contravenţii săvârşirea de către persoanele fizice şi juridice, următoarele fapte, dacă nu au fost comise în astfel de condiţii încât, potrivit legii penale, să fie considerate infracţiuni:
a) Neluarea măsurilor corespunzătoare de către deţinătorii de animale (câini, pisici, animale economice etc.) în vederea eliminării disconfortului  fizic sau psihic provocat colocatarilor sau vecinilor, prin numărul, agresivitatea sau zgomotele produse de animale sau prin lipsa de igienizare, concretizată prin  neîndepărtarea mizeriei sau a mirosurilor neplăcute, provenite de la animale. 


b) Deţinerea în apartamente sau în curţi, de animale de companie, fără documente care să ateste starea de sănătate a acestora.


c) Lăsarea fără supraveghere pe domeniul public a animalelor de companie şi a celor economice, deţinute în gospodăriile individuale.


d) Plimbarea sau deplasarea pe domeniul public fără lesă şi botniţă, a câinilor care, datorită agresivităţii manifestate, pot pune în pericol integritatea fizică a cetăţenilor.


e) Adăpostirea pisicilor sau câinilor comunitari sau în spaţiile comune ale imobilelor de locuit, fără acordul scris al asociaţiilor de proprietari sau a celorlalţi colocatari.


f) Adăpostirea în sediile persoanelor juridice şi anexele acestora, a câinilor comunitari, fără asigurarea de spaţii închise corespunzătoare, precum şi permiterea ieşirii acestora pe domeniul public.


g) Amenajarea de adăposturi pentru animalele economice în curţile individuale, fără respectarea unei distanţe de minimum  10 metri faţă de imobilele vecine şi de domeniul public.


h) Creşterea şi întreţinerea porumbeilor în blocuri de locuinţe fără acordul asociaţiei de proprietari şi fără asigurarea condiţiilor corespunzătoare de igienă.


i) Hrănirea porumbeilor sau a altor păsări sălbatice în balcoane sau pe pervazul ferestrelor, dacă prin aceasta se afectează starea de curăţenie a imobilului sau a domeniului public.


Art. 2. Faptele prevăzute la art. 1 se sancţionează după cum urmează:

           a) Faptele săvârşite la art. 1 literele a, d şi f se sancţionează cu amendă de la 25 lei la 500 lei;



b) Faptele săvârşite la art. 1 literele b, c, e şi g se sancţionează cu amendă de la 25 lei la 300 lei;



c) Faptele săvârşite la art. 1 literele h şi i se sancţionează cu amendă de la 25 lei la 200 lei;
Art. 3. Constatarea şi sancţionarea contravenţiilor săvârşite la prezenta hotărâre se face de către agenţii constatatori din cadrul Direcţiei Generale de Poliţie Comunitară – Serviciul Poliţia Animalelor.


Art.4. Dispoziţiile prezentei hotărâri se completează cu dispoziţiile Ordonanţei Guvernului României nr.2/2001 privind regimul juridic al contravenţiilor, cu modificările şi completările ulterioare.

Agentul constatator stabileşte amenda în procesul-verbal de constatare a contravenţiei. 

Contravenientul poate achita în termen de cel mult 48 de ore de la data încheierii procesului-verbal ori, după caz, de la data comunicării acestuia, jumătate din minimul amenzilor prevăzute în prezenta hotărâre, agentul constatator făcând menţiune despre această posibilitate în procesul-verbal. 

Art. 5. Prezenta hotărâre se aduce la cunoştinţă publică prin afişare sau prin orice altă formă de publicitate. 
Art.6.  Primarul Sectorului 1, Direcţia Generală de Poliţie Comunitară Sector 1 şi Serviciul Secretariat General, Audienţe vor aduce la îndeplinire prevederile prezentei hotărâri.

